钦定古今图书集成/明伦汇编/氏族典/第095卷 > 苏世长
## 钦定古今图书集成/明伦汇编/氏族典/第095卷 > 苏世长

按《唐书苏世长传》，“世长，京兆武功人。祖彤，仕后魏通
直散骑常侍。父振，周宕州刺史，建威县侯。世长袭爵，
入隋，为长安令，数条上便宜。大业末，为都水少监，督
漕上江。会炀帝被弑，更为王世充行台右仆射，与世
充兄子弘烈戍襄阳。高祖与之旧，数遣使者谕降，辄
杀之。洛阳平，始与弘烈归，授玉山屯监，拜谏议大夫。”
从猎泾阳，大获。帝入旌门，诧左右曰：“今日畋乐乎？”世
长曰：“不满十旬未为乐。”帝色变，既而笑曰：“狂态发耶？”
侍宴披香殿，酒酣，进曰：“天下厌隋之侈，以归有道，陛
下宜刈奢淫，复朴素，今乃即其宫，加雕饰焉，欲易其
乱，得乎？”帝咨重其言。历陕州长史、天策府军谘祭酒，
引为学士。贞观初，使突厥，与颉利争礼，不屈，朝廷壮
之，出为巴州刺史，舟败，溺死。